b"\n_START_ARTICLE_\nBell\xc3\xbas (Avi\xc3\xa0)\n_START_SECTION_\nDescripci\xc3\xb3\n_START_PARAGRAPH_\nMasia orientada cap a migjorn, estructurada en planta baixa i dos pisos superiors. \xc3\x89s de planta m\xc3\xa9s o menys quadrada. Destaca pel seu gran nombre d'obertures, a la planta baixa en origen s'entrava per tres arcades fetes de ma\xc3\xb3, avui parcialment cegades. Al primer i segon pis, bona part de la fa\xc3\xa7ana principal estava ocupada per una galeria d'arcs de mig punt fets de pedra i suportats per pilars cruciformes. Alguns d'aquests arcs han estat tamb\xc3\xa9 cegats amb totxanes, aix\xc3\xad com altres obertures de menors dimensions a la zona superior. El parament \xc3\xa9s a base de petites pedres de mides diverses, sense treballar i unides amb molt de morter. A la zona esquerra hi ha una escala d'acc\xc3\xa9s directe als pisos superiors. Aquesta fa d'aixopluc del pou. La coberta \xc3\xa9s a dues aig\xc3\xbces amb teula \xc3\xa0rab._NEWLINE_Pel que fa a l'interior, la planta baixa est\xc3\xa0 coberta amb volta d'aresta. El sostre \xc3\xa9s de ma\xc3\xb3. La casa t\xc3\xa9 en total quatre cuines.\n_START_SECTION_\nHist\xc3\xb2ria\n_START_PARAGRAPH_\nSituada dins l'antic terme parroquial de Sant Vicen\xc3\xa7 d'Obiols, consta documentada al fogatge de 1553 com a Mas Coromines. De l'edifici del segle XVI es conserven les voltes de la planta baixa; en canvi, la doble galeria d'arcs \xc3\xa9s d'una remodelaci\xc3\xb3 del segle XVIII. La masia actual es f\xc3\xa9u en tres campanyes constructives diferents a les darreries del s. XIX. En origen estava habitada per quatre fam\xc3\xadlies. En diverses part de l'edifici es troben gravades algunes dates, a sobre la porta principal del darrere trobem la de l'\xc3\xbaltima ampliaci\xc3\xb3, 1867. En veiem una altra de poc clara, a causa del mal estat no podem saber si \xc3\xa9s un 1578 o b\xc3\xa9 1678."